CELEX: 62014TN0434
Language: da
Date: 2014-06-16 00:00:00
Title: Sag T-434/14: Sag anlagt den 16. juni 2014 — Arbuzov mod Rådet

25.8.2014   
            
            
               DA
            
            
               Den Europæiske Unions Tidende
            
            
               C 282/42
            
         Sag anlagt den 16. juni 2014 — Arbuzov mod Rådet
   (Sag T-434/14)
   2014/C 282/56
   Processprog: tjekkisk
   
      Parter
   
   
      Sagsøger: Sergej Arbuzov (Kiev, Ukraine) (ved advokaterne M. Machytková og P. Radošovský)
   
      Sagsøgt: Rådet for Den Europæiske Union
   
      Sagsøgerens påstande
   
   
               —
            
            
               Rådets afgørelse 2014/119/FUSP af 5. marts 2014 om restriktive foranstaltninger over for visse personer, enheder og organer på baggrund af situationen i Ukraine (EUT L 66, s. 26) og Rådets gennemførelsesafgørelse 2014/216/FUSP af 14. april 2014 om gennemførelse af afgørelse 2014/119/FUSP om restriktive foranstaltninger over for visse personer, enheder og organer på baggrund af situationen i Ukraine (EUT L 111, s. 91) annulleres, for så vidt som de vedrører sagsøgeren.
            
         
               —
            
            
               Rådet tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fire anbringender.
   
               1.
            
            
               Første anbringende vedrørende tilsidesættelse af uskyldsformodningen, retten til en retfærdig rettergang og retten til forsvar
               
                           —
                        
                        
                           Sagsøgeren har til støtte for søgsmålet bl.a. gjort gældende, at han blev opført på listen i bilaget til Rådets afgørelse 2014/119/FUSP ved Rådets gennemførelsesafgørelse 2014/216/FUSP, inden efterforskningen af hans påståede kriminelle aktivitet i Ukraine var blevet indledt.
                        
                     
                           —
                        
                        
                           Sagsøgeren har dernæst anført, at der er sket tilsidesættelse af hans ret til en retfærdig rettergang, idet retsprincippet om uskyldsformodning er blevet krænket. Sagsøgeren har endvidere anført, at Rådet ikke oplyste sagsøgeren om hans opførelse på listen eller om grundene til de restriktive foranstaltninger, der er blevet truffet over for sagsøgeren, ligesom Rådet ikke gav sagsøgeren anledning til at gøre sig bekendt med disse faktiske omstændigheder inden for en rimelig frist efter vedtagelsen af disse foranstaltninger. Sagsøgeren har gjort gældende, at han ikke kunne tage effektivt til genmæle over for den anfægtede afgørelse eller udøve sin ret til forsvar umiddelbart efter vedtagelsen heraf.
                        
                     
         
               2.
            
            
               Andet anbringende vedrørende Rådets overskridelse af sine beføjelser
               
                           —
                        
                        
                           Sagsøgeren har gjort indsigelse mod formelle fejl i Rådets anfægtede foranstaltning. Ifølge sagsøgeren er den strafferetlige begrundelse i den del af foranstaltningerne, der indeholder begrundelsen, komplet utilstrækkelig og indeholder tydeligvis ikke de virkelige politiske grunde eller grunde vedrørende den påståede krænkelse af menneskerettighederne, som kun fremgår helt generelt af præamblen. Sagsøgeren har endvidere gjort gældende, at Rådet har overskredet sine beføjelser, idet den officielt oplyste begrundelse for foranstaltningerne ikke falder ind under de rammer, inden for hvilke Rådet kan vedtage foranstaltninger.
                        
                     
         
               3.
            
            
               Tredje anbringende vedrørende tilsidesættelse af ejendomsretten
               
                           —
                        
                        
                           Sagsøgeren har herved gjort gældende, at sanktionen er uforholdsmæssig og udgør en tilsidesættelse af garantier i henhold til den folkeretlige beskyttelse af ejendomsretten.
                        
                     
         
               4.
            
            
               Fjerde anbringende vedrørende tilsidesættelse af retten til respekt for menneskers integritet, retten til respekt for privatliv og familieliv og af princippet om forbud mod forskelsbehandling
               
                           —
                        
                        
                           Sagsøgeren har i denne forbindelse gjort gældende, at den vedtagne foranstaltning er en retsakt, der er til skade for retten til respekt for menneskers integritet, og som berører sagsøgerens familie og privatsfære.
                        
                     
                           —
                        
                        
                           Ifølge sagsøgeren har hans gode omdømme lidt skade og han har tabt værdighed, idet han de facto i den anfægtede afgørelse og den anfægtede gennemførelsesafgørelse af Rådet er blevet beskyldt for at have overført ukrainske statsmidler til udlandet og for menneskerettighedskrænkelser, selv om det ikke på noget tidspunkt er blevet bevist, at sagsøgeren har begået en eneste af disse lovovertrædelser, og selv om sagsøgeren på det tidspunkt, hvor han blev opført på listen, ikke engang var genstand for en undersøgelse af, om han havde begået sådanne lovovertrædelser.
                        
                     
                           —
                        
                        
                           Sagsøgeren har endvidere gjort gældende, at Rådets foranstaltning er udtryk for forskelsbehandling, idet han blev opført på listen uden nogen reel grund, og listen omvendt ikke indeholder personer, som burde være opført på den som følge af deres aktiviteter, der strider mod Ukraines interesser.